Okresná prokuratúra Dunajská Streda 
Nám. sv. Štefana 1, 929 21 Dunajská Streda 1 	

Sp. zn. : 2 Pv 898/11/2201	Dunajská Streda, 30.3.2012
EEČ : 2-16-19-2012

U Z N E S E N I E

Trestná vec:	obvinený XXXXX  
Prečin:	úverový podvod podľa § 222 odsek 1 Trestného zákona číslo 300/2005 Zbierky zákonov v znení zákona číslo 262/2011 Zbierky zákonov

Rozhodol: 	prokurátor Okresnej prokuratúry Dunajská Streda
Rozhodnutie:
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
Skutková veta:
 dňa 22. januára 2011 v Gabčíkove, okres Dunajská Streda v predajni Rublik Elektro po predložení osobných dokladov a uvedením falošných údajov o svojom zamestnávateľovi uzatvoril úverovú zmluvu č. XXXXX so spoločnosťou Home Credit Slovakia, a.s., Piešťany, predmetom ktorej bolo poskytnutie finančných prostriedkov vo výške 299,- € na kúpu pračky zn. Whirpool v hodnote 299,- € a úver sa zaviazal splácať mesačnými splátkami vo výške 33,73,- € po dobu 12 mesiacov, ktoprý úver riadne a včas nesplácal, čím spoločnosti Home Credit Slovakia, a.s., Piešťany spôsobil škodu vo výške 333,30 €.

Podľa §216 odsek 2 Trestného poriadku je určená obvinenému skúšobná doba v trvaní 12 mesiacov.
Z priloženého spisového materialu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
Vykonaným vyšetrovaním v uvedenej trestnej veci bolo zistené, že obv. XXXXX sa dopustil prečinu na tom skutkovom a právnom základe, ako je to uvedené vo výrokovej časti tohto uznesenia.

XXXXX spáchanie prečinu priznal pred policajtom Okresného riaditeľstva PZ, Odboru kriminálnej polície Dunajská Streda a svoje konanie oľutoval. Dňa 13.03.2012 pred probačnou a mediačnou úradníčkou v Dunajskej Strede uzatvoril dohodu o náhrade škody s poškodeným subjektom. Zároveň súhlasil s podmienečným zastavením trestného stíhania.

          Zástupca poškodenej organizácie predložil do spisu dôkazy, ktoré usvedčujú obvineného z protiprávneho konania a súčasne žiadal náhradu škody v sume 348,65,- EUR. 

Dňa 13.03.2012 poškodený subjekt Home Credit Slovakia Slovakia, a.s., Piešťany uzatvoril s obvineným dohodu o náhrade škody, ktorá špecifikuje náhradu škody vo forme splátok s uvedením termínov uhrádzania škody.  

 Z charakteristiky obv. XXXXX vyplýva, že z miesta trvalého bydliska nie je  bližšie hodnotený. Obvinený nebol prejednávaný za priestupok. Z jeho odpisu z registra trestov vyplýva, že sa na neho hľadí, ako by nebol súdne trestaný. 
Obvinený XXXXX súhlasil s podmienečným zastavením trestného stíhania. 

Po preskúmaní vyšetrovacieho spisu som zistil, že u obv. XXXXX sú splnené podmienky na postup podľa § 216 ods. 1 Tr. por. 
Obvinený sa k spáchaniu trestného činu priznal a svoje konanie oľutoval a škodu, ktorá bola spôsobená jeho konaním sa zaviazal uhradiť po dohode s poškodeným subjektom.
Vzhľadom na vyššie uvedené dôvody,  osobu obv. XXXXX a na okolnosti prípadu som u obvineného  podmienečne zastavil trestné stíhanie podľa § 216 ods. 1 Tr. por., pretože možno takéto rozhodnutie dôvodne považovať za dostačujúce.

Zároveň bola obvinenému podľa § 216 ods. 2 Tr. por. určená skúšobná doba v trvaní 12 mesiacov s tým, že zároveň bol podľa § 216 ods. 3 Tr. por. zaviazaný, aby v priebehu skúšobnej doby zaplatil v splátkach sumu 348,65,- Eur pre poškodeného, ak po uplynutí skúšobnej doby,  obvinený povedie riadny život, bude rozhodnuté o jeho osvedčení sa v skúšobnej dobe podľa § 217 Tr. por.. V opačnom prípade bude v trestnom stíhaní pokračované. Ak do dvoch rokov od uplynutia skúšobnej doby nebude urobené rozhodnutie o osvedčení sa bez zavinenia obvineného, má sa za to, že sa osvedčil.

3

Podľa § 217 ods. 4 Tr. por. právoplatnosťou rozhodnutia o tom, že sa obvinený osvedčil, nastávajú účinky zastavenia trestného stíhania (§ 9 ods. l písm. e Tr. por.).

Poučenie:
Proti tomuto uzneseniu je prípustná sťažnosť, ktorú je možné podať 
                           do troch dní  od jeho  doručenia  cestou  podpísanej  prokuratúry  na  
                           Krajskú prokuratúru  v Trnave.
                           Sťažnosť má odkladný  účinok.

JUDr. Marián Zvoda
prokurátor